दुर्लभ और विचित्र के नाम पर पशु-पक्षियों के साथ ही अजायबघर ने भी सार्वजनिक उद्यानों में प्रवेश किया और फिर फु़र्सत और मनोरंजन के बहाने कहीं- कहीं वाचनालय, चित्र-वीथियां या थिएटर भी इनमें घुस आए। जैसे-जैसे शहरी सभ्यता के इन प्रतीकों का उद्यानों में प्रवेश होता गया वैसे-वैसे ही प्रकृति को उद्यानों में उनके लिए स्थान खाली करना पड़ा। बाल मनोरंजन के नाम पर कई मशीनों ने भी उद्यानों में अपने लिए जगह बना ली। पहले वे बच्चों के साधारण खेलों के नाम पर वहां आईं पर उद्यान यदि थोड़ा बड़ा हुआ तो आगे चल कर उन्होंने छोटी रेलगाड़ी तक का रूप ले लिया। उद्यान में किसी रेलगाड़ी के प्रवेश का अर्थ ही रेल्वे लाइन और उसके आसपास की उस तमाम भूमि से, जहां तक कि उसकी सीटी की आवाज़ जाती थी, प्रकृति-प्रदŸा शान्ति का सदैव के लिए निर्वासन था।